**Тақырыбы:** **«Қарттары көп ел, қазыналы ел» пікірлесу кеші**

***Мақсаты:*** Ұлттық тәрбие құндылықтарын бала бойына қалыптастыру.  
Жас жеткіншектердің бойына отбасының қос шынары – ала таудай атасы және аналардың анасы – әженің адам өмірінде алатын орнын, оларға құрмет көрсету – халықтық дәстүр екендігін ұғындыру, адамгершілікке, инабаттылыққа және мейірімділікке тәрбиелеу  
Өту барысы:

***1 жүргізуші:*** Қайырлы күн қадірменді қонақтар, аталар мен әжелер, ұстаздар қауымы және оқушылар.Отбасы күні мерекесіне орай өткізгелі отырған

« Қарттары көп ел, қазыналы ел» тақырыбындағы мерекелік шарамызға қош келдіңіздер!

***2 жүргізуші:*** Ұлттық тәрбие құндылықтарын бала бойына қалыптастыру.  
Жас жеткіншектердің бойына отбасының қос шынары – ала таудай атасы және аналардың анасы – әженің адам өмірінде алатын орнын, оларға құрмет көрсету – халықтық дәстүр екендігін ұғындыру, адамгершілікке, инабаттылыққа және мейірімділікке тәрбиелеу мақсатындағы шарамызды ашық деп жариялаймыз.

***1 жүргізуші:*** Ата мен әже… Жарық әлемнің есігін ашқан әрбір адамға сәбилік сәттен жүрегіне жақын ардақты атау. Асыл дінін сүйген, бабалар дәстүрін дәріптеген әрбір қазақ үшін ықылым заманнан ата мен әже деген – киелі ұғым.  
  
***2 жүргізуші:*** .Ақ ниетімен, ақ батасымен айналасын арайландырған, жүрегі махаббат пен шапағаттан жаралған ата мен әже атты абзал жандар – өнегелі өмірдің сыны мен сыры жайлы шұрайлы шежіре шертетін тірі тарих.

***1 жүргізуші:*** Олай болса бүгінгі тәрбиелік шарамызға келіп отырған ата- әжелерімізбен таныс болайық. Өмір атты тынымсыз тіршілікте көңілі таудағы таза ауадай, пейілі дархан даладай, даналығы дариядай қариялар – әулетінің арқа сүйер асқар тауы.

***2-жүргізуші***.Шарамыздың алғашқы сөз кезегі мектебіміздің директоры Ергужиева Наталья Дүйсенқызына беріледі.

***1 жүргізуші:*** Адамның адами болмысы мен асыл қасиеттері отбасында қалыптасады. Отбасында алған үлгі - өнеге, тәлім - тәрбие арқылы ғана еліне, жеріне, Отанға деген сүйіспеншілік сезім орнығады. Ал отбасындағы басты құндылық ұлттық тәрбие деуге болады. Сол ұлттық тәрбиенің дәнін себуші жандардың бірі – әжелер екені даусыз. Тұла бойы тұңғышын атасы мен әжесінің тәрбиесіне беріп, «атасы мен әжесінің баласы» деп есептеп, солардың бауырына басатын ұлт қазақ қана. Атасы мен әжесі бауырына басып, «меншіктеп» алған баланы «менің балам» деп тіпті өзінің ата - анасы да айтпаған. Бұл әке мен баланың, ене мен келіннің арасындағы сыйластықтың да бір белгісі іспеттес. Ал көргенді қарт ата мен әже баланы ешуақытта өзінің әке - шешесінен алыстатпаған, оларды да қадірлеуді, құрметтеуді міндеттеп отырған.  
  
***2 жүргізуші:***Өмірден көргені мен түйгені мол қариялар тәрбиелеген баланың ең алдымен тілі тез шығады. Өйткені ата мен әже балаға үлкен адамша сөйлесіп, әңгіме - дүкен құрады. Сол себепті әже тәрбиелеген бала сөздің қадірін біледі, орнымен сөйлеп, сөзді тауып, нықтап айтады. Немересін баласынан ыстық көретін ата - әжелеріміз бұрындары кішкентай қарадомалақтарын бір елі қастарынан тастамайтын. Бала үнемі үлкендермен бірге жүріп, олардың өнегелі әңгімелерін, тарихтан шерткен сырларын, ән - жырларын, шежірелерін тыңдап өседі. Немересін жырмен жұбатып, әнмен әлдилеп, ертегімен еліткен.

Ендігі кезекте немерелеріңіздің өнерін тамашалаңыздар.

***Тлепов Әділет: «Балбырауын» күйі***

1 жүргізуші:Әже алдын көріп, тәлімін алғандардан қазақтың сүт бетіндегі қаймағындай болып, тарихта есімі қалған ұлылар қатары көп - ақ. Зередей зерделі де ұлағатты әжеден аңыз - әңгімелер мен жыр - дастандар тыңдап өскен бала Абай дана Абайға, қазақтың ұлы ақынына, зор тұлғаға айналды. Ал Айғанымдай әженің өнегесін көріп, тәрбиесін алған Шоқан кім болды? Өз тұстастарының алды, қазақтың маңдайына біткен жарық жұлдызына, халық мақтанышына айналды. Бұдан өзге Біржан сал, Мұхтар сынды қазақтың маңдайалды, біртуар азаматтары да әженің тәрбиесін көрген, әженің алақанынан түлеп ұшқан.  
2 жүргізуші:« Әжем есімде. Әрнеге қозбайтұғын, Әріден көп әңгіме қозғайтұғын» деген «Отыз бесінші көктемім» атты өлеңінде асқақ ақын Мұқағали Мақатаев әжесін еске алған. Балалық шағы соғыс жылдарында өткен ақынның ақ жаулықты әжесінің аты – Тиын болған.

Әже, сен бірге жүрсің меніменен,  
 Өліге мен өзіңді телімегем.  
 Ақ кимешек көрінсе, сені көрем,  
 Ақ кимешек жоғалса…нені көрем? – деп, ақын сағынған асыл әжесіне жыр арнаған.

Амангалиева Индира: «Асыл әже» әні

Келесі кезекте:   
Пікірлесу:  
**1 жүргізуші:** .«Балам - балым, баламның баласы – жаным» деген жақсы сөз бар осы сөз мағынасын қалай түсінесіз?  
**2 жүргізуші:** - Қазіргі уақытта немере тәрбиесінде ата - әжелер үлесі қандай?

**1 жүргізуші:** .Әжелеріміз балаларын еркелеткенде «ботам», «ботақаным», «бота көзім», «қоңыр қозым», «құлыншағым» деуші еді. Бүгінде «лапочка моя», «зайчонок», «котенок», «мышка» деп мысыққа да, күшікке де теңей саламыз. Бұл да рухани, ұлттық сананың құлдырауының бір сипаты сынды.  
Немерелеріңізді қалай еркелетесіздер?  
  
**2 жүргізуші:** Осы күнгі бала Алпамыстай алыптарды, Көлтауысар мен Желаяқты, Таусоғар мен Толағайды білмейді, себебі олар жайлы ертегінің майын тамызып айтып берер әже жоқ.  
Батыр бабамыз Бауыржан Момышұлы бір сөзінде: «Біріншіден, бесік жырын айтатын келіндердің азайып бара жатқанынан қорқамын, екіншіден, немерелеріне ертегі айтып бере алмайтын әжелердің көбейіп бара жатқанынан қорқамын, үшіншіден, дәстүрді сыйламайтын балалардың өсіп келе жатқанынан қорқамын. Өйткені бесік жырын естіп, ертегі тыңдап, дәстүрді бойына сіңіріп өспеген баланың көкірек көзі көр бола ма деп қорқамын…» деген екен.  
- Ертегі айттыңыз ба, немереңіз ертегі айтуды сұрайтын ба еді?

**1 жүргізуші:**Бұрында тұңғыш немерені атасы мен әжесі бауырына басып тәрбиелеген. Осыны қолдайсыз ба?

**2 жүргізуші:** Ата – балаға сыншы дегенді қалай түсіндіріп берер едіңіз?

**Қазақ биі- 8 «а» сынып қыздары**Жағдаяттарды талдау:  
**1 жүргізуші :**

Ұлжан, 55 жаста:  
– Шынымды айтсам, немереме күнде ертегі айтпаймын. Күні бойы жұмыста жүргендіктен, уақытым бола бермейді. Оның үстіне қазіргі балалар ертегіні көп тыңдамайды да. Одан да компьютер ойнап, теледидардан әртүрлі мультфильм қараған қызығырақ олар үшін.  
**2 жүргізуші:**

Лаура, 24 жаста:  
– Отбасын жаңа құрған жастармыз. Бір балам бар. Жолдасым екеуіміз жұмыс істеп, табыс табайық десек, баланы тастайтын жер жоқ. Ал балабақшаның кезегі жуық маңда келетін түрі де жоқ. Баламды енеме берейін десем, ол кісі баққысы келмейді. Егер бағып берейік десе, қуана берер едім. Қалай десек те, ата - әжесінің тәрбиесін алған бала болашақта да жаман болмас еді.  
Сайран Рустем Қ.Мырзаәлі «Арнау»

Тлепов Аділет «Ана» өлең

**1Жүргізуші:**

Сақалыңнан айналдым, қарт бабалар

Ұрпағыңа не айтасың артта қалар?

О, тірі шежірелер, қалдырыңдар,

Қанеки, нелерің бар салтқа жарар» дей келе ата – әжелерімізге сөз береміз.

Қорытынды:

«Қарттары көп ел, қазыналы ел», «Қариясы бар елдің – ақыл дариясы бар» деген дана халқымыз. Қандай орынды айтылған сөз! Өйткені, ақылдың бәрі де қариялардан шығатыны анық. Ақылдың таусылмайтыны да анық. Өйткені көп жасаған, көпті көрген көнекөз ата-әжелеріміз өмір өткелдерінен алған өз тәжірибелері мен ұрпақтан-ұрпаққа жалғасып келе жатқан салт-дәстүрлерімізді,әдет-ғұрыптарымызды немерелеріне үйретіп келеді. Ал бүгінгі немерелер ертенгі күні өздері ата, әже болғанда өз немерелерін салт-дәстүрлерімізбен, әдет-ғұрыптарымызбен сусындатары анық. Сондықтан да ата-әжелерімізді тәрбиенің қайнар көзі деп толық айта аламыз.